text.text: الرئيسيةتاريخخرافة الصداقة التونسية الفرنسية
text.text_idx: #000006
text.text: خرافة الصداقة التونسية الفرنسية
text.text_idx: #000007
text.text: مجلة القومية التونسية
  تاريخ, جرائم الإستعمار, دروس التاريخ
text.text_idx: #000008
text.text: بش نحكي حكاية قديمة، في السابق في قديم الزمان وسالف العصر و الأوان كان فما باي اسمو “حسين باي” يحكم في تونس ( اول القرن 19 من 1824ل1835) و كان فما قنصل فرانساوي شهير اسمو “دي ليسبس” (مش متاع قناة السويس ).
  سي حسين باي الثاني كان يخاف من داي دزاير(على غير سبب فعلي لكن لأنو دايات دزاير من تكسيرة واد سراط في 1807 متلكشوش على تونس من جديد و اصلا ضعفو بارشا و البحرية متاعهم ماشية وتدڨدڨ اما الباي ضعيف علخر و خواف مرعوش) و لذا سي الباي الفحل كان يلوج على حامي اجنبي قوي يحميه و يحمي عرشو من دايات دزاير.
text.text_idx: #000009
text.text: هذا الباي الهمام مخممش في الاعتماد على الشعب التونسي مخممش في تعصير الجيش التونسي مخممش في تأسيس مدرسة عسكرية مخممش في التجنيد العام الإجباري مخممش في تونسة الحاشية مخممش اصلا في دعم شعبية العرش كل ما يجعل من تونس قوة عسكرية مخممش فيه و انما التجئ للطريق السهل وهو الإرتماء تحت جناح قوة اجنبية و كان كذلك فرانسا موجودة فرانسا قريبة و الأهم فرانسا مادة يدها. و لذا قرر هذا الباي العظيم يولي صديق مع القنصل الفرنسي و كان كيما حب.
text.text_idx: #000010
text.text: – بالظبط كيف ما حب الباي ولاو هو والقنصل الفرنسي أصحاب لدرجة اثارة الشكوك حول علاقتهم (هذا تعبير مجازي ميمشيش مخكم لبعيد رغم انو سياسيا الفعل هاذاكا صار) وولا الباي يحكيلو كل اسرار تونس بما فيهم اسرار العرش والحاشية وولا مايأمن كان لقنصل فرانسا و ماياثق كان في فرانسا وولا القنصل الفرنسي ديما معاه ويشاورو في كل ما يخص الدولة بل ولا مستشارو وامين اسرارو لدرجة انو القنصل الفرنسي بكا في احدى المرات وخنقتو الغصة من قوة الصداقة. [ تنجمو ترجعو لكتب “أصول الحماية الفرنسية على تونس” و “الإتحاف”).
text.text_idx: #000011
text.text: – ايه تويكا ولاتش كل أسرار تونس عند فرانسا بحكم الرغبة التونسية في الحماية الفرنسية و لكن فرانسا عندها اشكال مع دزاير من عام 1827(حادثت المنشة الشهير) و لذا كانت مبرمجة حرب على دزاير و للنا الباي الفهيم برشا كان مساند لفرانسا الي بتخلصو من دايات الدزاير الأشرار المتوحشين و يتمنا انو فرانسا تتلها بيه وترعاه كيما الكلب الوفي او كيما العلوش الحليب ولذا رفض مساندة دزاير و تواطئ مع فرانسا ايه و لكن كيف خممت فرانسا في رد الجميل او العرفان لهاذا الرجل/الكلب الوفي.
text.text_idx: #000012
text.text: فرانسا أعوام 1827-1828-1829 كان عندها مشروع بديل و كانت تخمم في ماهو اكبر من دزاير. فرانسا و الدول الاوروبية كانو متقلقين من القرصنة و متقلقين من حكومات طرابلس و تونس ودزاير الي يسموهم الحكومات البربرية ووصلو عملو حملات بحرية عليهم اخرها “حملة اللورد اكسموث في 1816”.
  ولذا كانو يحبو يلقاو حل معاهم و يقضيو عليهم كان لزم، فرانسا خممت في انها تنحي كل هذه الحكومات طرابلس وتونس ودزاير! ايه هذا وقت الي الباي يهزلها في الرزن لأجل حمايتو بينما كانت هي مبرمجة القضاء عليه في جملة الحكام البرابرة. لكن طلعو بالتحالف مع شكون؟
  فكرة المشروع الفرنسي كان بالتحالف مع مصر و كان البرنامج هو انو مصر تحتل الساحل البربري من بنغازي لوهران و تخلص اوروبا وفرانسا من البرابرة و مصر بطبيعتها وقتها حليف فرانسا و محمد علي باشا في صحفة العسل السياسية الحقيقية.
text.text_idx: #000013
text.text: – لكن المشروع الفرنسي/المصري لإحتلال شمال افريقيا وقف لزوز اسباب: للرفض البريطاني ولإختلاف فرانسا ومصر على عملية تسليح البحرية المصرية بسفن 80 مدفع و هكا انقذت تونس الى حين..
text.text_idx: #000014
text.text: -ها القصة الطويلة الي تفدد جبدتها من التاريخ التونسي المجهول لتوضيح معنى الصداقة التونسية الفرنسية ومعنى الصداقة الدولية اصلا.
  لأنو بين الدول والأمم لا توجد صداقات وانما تحالفات حول مصالح او قيم تنتهي بنهاية القضايا المشتركة ولذا فانو علاقات الأخوة و الصداقة مع العالم و تحديدا فرانسا، ماهي الا لوغة دبلوماسية عند الخارج ولوغة تلحيسية مسكينية نفاقية عند النخبة متاعنا ولذا الي مزال يجبد لوغة الصداقة التونسية الفرانساوية راهو لحاس وعميل كهو مفماش تصنيف اخر.
text.text_idx: #000015
text.text: معركة قبرار ضد جيش الإستعمار 2 أكتوبر 1954
text.text_idx: #000020
text.text: إمتيازات رأس المال الأوروبي في تونس قبل الإستعمار
text.text_idx: #000021
text.text: كيف وقعت تونس في فخ القروض الأجنبية قبل الإستعمار؟؟
text.text_idx: #000022
text.text: دماء خالدة.. معركة رمثة بجبل تطاوين في 25سبتمبر 1915
text.text_idx: #000023
text.text: اترك تعليقاً إلغاء الرد
text.text_idx: #000024
text.text: جميع الحقوق محفوضة لمجلة القومية التونسية 2021 Cream Magazine by Themebeez
text.text_idx: #000029